
		În temeiul art.58 şi 86 din Regulamentul Camerei Deputaţilor, Biroul permanent, examinând reglementările cuprinse în propunerea legislativă privind organizarea MONITORULUI OFICIAL al ROMANIEI a dispus sesizarea  Comisiei juridice, de disciplină şi imunităţi cu dezbaterea în fond a acestei propuneri legislative.


		Potrivit art.2 alin.(1) lit.a din Legea nr.73/1993 pentru înfiinţarea organizarea Consiliului Legislativ, a fost solicitat avizul acestuia.


		Cu adresa nr.451/7.07.1998, Consiliul Legislativ a avizat favorabil propunerea legislativă cu unele observaţii şi propuneri.


		Însuşindu-şi aceste observaţii, iniţiatorii au procedat la îmbunătăţirea proiectului pe care l-au trimis comisiei, în forma finală, cu adresa nr.125 din 15.07.1998.


		În conformitate cu prevederile art.57 din Regulamentul Camerei Deputaţilor, membrii Comisiei juridice, de disciplină şi imunităţi au dezbătut această propunere legislativă, în şedinţa din 26 august 1998.


		În urma examinării membrii comisiei au hotărât, cu majoritate de voturi să supună spre dezbatere şi adoptare Plenului Camerei Deputaţilor propunerea legislativă privind organizarea MONITORULUI OFICIAL al ROMANIEI, în  forma finală prezentată de iniţiatori şi anexată la raport.


		Faţă de conţinutul şi obiectul reglementării, această propunere legislativă se încadrează în categoria legilor ordinare.

